CELEX: 32016R0663
Language: sk
Date: 2016-04-26 00:00:00
Title: Vykonávacie nariadenie Komisie (EÚ) 2016/663 z 26. apríla 2016 o zatriedení určitého tovaru do kombinovanej nomenklatúry

29.4.2016   
            
            
               SK
            
            
               Úradný vestník Európskej únie
            
            
               L 115/16
            
         VYKONÁVACIE NARIADENIE KOMISIE (EÚ) 2016/663
   z 26. apríla 2016
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 26. apríla 2016
      
         
            Za Komisiu
         
         
            v mene predsedu
         
         Stephen QUEST
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (Číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Elektronický prístroj, ktorý funguje ako audio rozhranie alebo mixážny pult (tzv. mixážny pult, analógovo-digitálny prevodník a predzosilňovač v jednom zariadení – „mixer-converter analogue/digital pre-amplifier device“) s rozmermi približne 48 × 18 × 9 cm. Pozostáva zo zvukových a efektových procesorov, analógovo-digitálneho a digitálno-analógového konvertora a mikrofónového zosilňovača a je zabudovaný do panelu vybaveného ovládacími a zobrazovacími prvkami a rôznymi analógovými, optickými a digitálnymi vstupmi a výstupmi, ako aj portmi FireWire.
                  Prístroj má tieto hlavné technické vlastnosti:
                  
                              —
                           
                           
                              hybridné pripojenie FireWire/USB2 (možnosť pripojenia k stroju na automatické spracovanie údajov),
                           
                        
                              —
                           
                           
                              mixážny pult s 28 vstupmi s digitálnym signálom na spracovanie efektov,
                           
                        
                              —
                           
                           
                              špeciálny softvér pre mixážny pult,
                           
                        
                              —
                           
                           
                              samostatné konektory pre slúchadlá na prednom paneli, každý s nezávislým ovládaním hlasitosti a
                           
                        
                              —
                           
                           
                              signalizačný LED displej na prednom paneli.
                           
                        Prístroj je určený na použitie pre digitálnu hudobnú produkciu v nahrávacom štúdiu alebo pri živom vystúpení. Prístroj môže pracovať v dvoch režimoch: v spojení so strojom na automatické spracovanie údajov alebo v samostatnom režime.
                  Ak sa prístroj používa spolu so strojom na automatické spracovanie údajov, slúži na konvertovanie a spracovanie zvukových signálov z externých zdrojov zvuku a na predzosilnenie mikrofónových signálov. V samostatnom režime možno prístroj použiť ako mixážny pult so zabudovanými efektmi.
               
               
                  8543 70 90 
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 5 (E) k 84. kapitole a znením číselných znakov KN 8543 , 8543 70  a 8543 70 90 .
                  Keďže prístroj vykonáva osobitnú funkciu, inú ako spracovanie údajov (predzosilňovanie a mixáž zvuku) treba ho zatriediť do položky zodpovedajúcej jeho príslušnej funkcii, alebo ak taká položka neexistuje, do zostatkovej položky.
                  Na funkciu prístroja sa konkrétnejšie nevzťahuje žiadna položka 85. kapitoly. Prístroj sa má považovať za mixážne zariadenie patriace do položky 8543  (pozri aj vysvetlivky k harmonizovanému systému k položke 8543 , štvrtý odsek, bod 4).
                  Prístroj je preto potrebné zatriediť pod číselný znak KN 8543 70 90  ako ostatné elektrické stroje, prístroje a zariadenia s vlastnou individuálnou funkciou, v 85. kapitole inde nešpecifikované ani nezahrnuté.